लीबिया में हिंसा को लेकर संयुक्त राष्ट्र चिंतित  
संयुक्त राष्ट्र ने लीबिया के शासक मुअम्मार गद्दाफी द्वारा अपने समर्थकों को सड़कों पर उतारने की घोषणा पर चिंता जताई है।
संयुक्त राष्ट्र ने लीबिया के शासक मुअम्मार गद्दाफी द्वारा अपने समर्थकों को सड़कों पर उतारने की घोषणा पर चिंता जताई है। संयुक्त राष्ट्र के राजनीतिक मामलों के अवर महासचिव लिन पास्को ने पत्रकारों से कहा,"स्थितियां और बदतर हो सकती हैं।" उन्होंने कहा कि कुछ लोगों को दूसरे लोगों पर हमला करने के लिए कहना बेहद खतरनाक है।  गद्दाफी ने मंगलवार को टेलीविजन पर प्रसारित अपने बयान में कहा कि वह देशव्यापी विद्रोह के बावजूद अपना पद नहीं छोड़ेंगे और अपने देश में शहीद की तरह मरने के लिए तैयार हैं। साथ ही उन्होंने प्रदर्शनकारियों पर नियंत्रण करने का संकल्प जताया। गद्दाफी ने कहा कि यदि विरोधियों ने आत्मसमर्पण नहीं किया तो वह 'लीबिया के एक-एक घर को उनसे मुक्त कराएंगे।'  गद्दाफी वर्ष 1969 से लीबिया की सत्ता में बने हुए हैं। अंतरराष्ट्रीय संगठनों के मुताबिक लीबिया में 15 फरवरी के बाद से शुरू हुए सरकार विरोधी प्रदर्शनों के दौरान अब तक 500 लोगों को मार दिया गया है और सुरक्षा बलों के साथ संघर्ष में 4,000 से ज्यादा लोग घायल हुए हैं।